Diari Oficial de la Generalitat Valenciana


Sumari del DOGV 7401, del 12-11-2014 (2014/10764)

ACORD de 9 de setembre de 2014, de la Mesa de les Corts, sobre les normes de règim econòmic i pressupostari de les Corts.
-------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2014/09/09/(2)**

### Versions

 10/11/2020 - Actualitat  Text inicial: 01/01/2015 - 09/11/2020 

### Dades del document

Número de DOGV
:   7401

Data del DOGV
:   12-11-2014

Secció del DOGV
:   I. DISPOSICIONS GENERALS

Número del document
:   2014/10485


Data del document
:   09-09-2014

Organisme emissor
:   Corts Valencianes

Tipus de document
:   Acord

Anàlisi jurídica

 Descriptors 

:   * Corts Valencianes
    * control pressupostari
    * reglament intern
    * Parlament regional
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 10.11.2020 -**

**Acord de 9 de setembre de 2014, de la Mesa de les Corts, sobre les normes de règim económic i pressupostari de les Corts.**

[**(DOGV núm. 7401 de 12.11.2014)**](http://www.dogv.gva.es/datos/2014/11/12/pdf/2014_10260.pdf) **Ref. 010047/2014**

La Mesa de les Corts, en la reunió celebrada el 26 d’agost de 2014, va tenir coneixement de la proposta presentada per la Presidència per a l’aprovació de les normes sobre règim económic i pressupostari de les Corts, i en va acordar el trasllat a la Comissió de Govern Interior. Aquesta, en la reunió celebrada el dia 9 de setembre de 2014, va manifestar el seu criteri favorable a aquesta proposta de normes sobre règim económic i pressupostari de les Corts, per la qual cosa la Mesa de les Corts, d’acord amb la Comissió de Govern Interior, en la Mesa del 9 de setembre de 2014, aprova aquestes normes.

La proposta aprovada per la Mesa de les Corts respon a la doble finalitat, d’una banda, de complir el que hi ha disposat en l’apartat 6 de la disposició addicional sisena de les bases d’execució del projecte de pressupost de les Corts per a l’exercici 2014 i, d’una altra, a continuar en la línia marcada per l’aprovació de la Llei Orgànica 2/2012, de 27 d’abril, d’Estabilitat Pressupostària i Sostenibilitat Financera, que imposa al conjunt de les administracions públiques la implantació d’instruments i procediments en les seues normes reguladores en matèria pressupostària que garantesquen l’aplicació efectiva dels principis en aquesta proclamats, i també per la Llei 19/2013, de 9 de desembre, de transparència, accés a la informació pública i bon govern.

L’Estatut d’Autonomia de la Comunitat Valenciana, aprovat mitjançant la Llei Orgànica 1/2006, d’1 de juliol, estableix, en l’article 21.1, que les Corts, com a primera institució de la Generalitat, «són inviolables i gaudeixen d’autonomia». Aquesta autonomia pot definir-se com el conjunt de facultats de què gaudeixen les Corts, com qualsevol parlament de l’Estat espanyol, per a regular i gestionar per si mateixes totes les actuacions que fan en exercici de les seues funcions, sense ingerència d’altres órgans o poders de l’Estat. És un tret consubstancial de la institució parlamentària i un principi essencial del sistema polític dissenyat per la Constitució de 1978, proclamat en l’article 72 de la Constitució respecte de les Corts Generals i en els estatuts d’autonomia respecte dels parlaments autonómics.

En exercici de la seua autonomia, les Corts «aprovaran, per majoria absoluta, el seu reglament, que tindrà rang de llei. Igualment, en la forma que determine el reglament, aprovaran els estatuts de govern i règim interior de la cambra» (article 25.1 EACV). És precisament l’article 108 del vigent Reglament de les Corts el que proclama, en l’apartat 1, que «les Corts tenen autonomia patrimonial i financera i exerceixen les seues funcions amb autonomia administrativa respecte a l’organització i la gestió dels seus mitjans personals i materials…»; en l’apartat 2 del mateix precepte s’especifica que «les Corts disposaran dels mitjans personals i materials necessaris per al desenvolupament de les seues funcions...». Complementàriament, l’article 34.1 del reglament assigna a la Mesa, entre altres funcions, la «d’elaborar i aprovar, d’acord amb la Comissió de Govern Interior, el projecte de pressupost de les Corts, per a la tramesa al Consell» (apartat segon), «dirigir l’execució del pressupost de les Corts i presentar al Ple la liquidació corresponent a cada període de sessions, donant compte prèviament a la Comissió de Govern Interior» (apartat tercer) i «ordenar les despeses de la cambra» (apartat cinquè). L’article 108, finalment, en l’apartat 6, disposa que «L’estatut de govern i règim interior regularà l’organització i el funcionament de la Secretaria General, sense perjudici del que hi ha disposat en l’article 110 sobre l’estatut de personal».

L’administració parlamentària, expressió de l’autonomia institucional i organitzativa del parlament, és definida tradicionalment com el conjunt d’órgans que serveixen de suport organitzatiu, personal, material i tècnic per al compliment de les funcions encomanades a la institució parlamentària; és una administració reduïda, separada de l’administració pública dirigida pel govern, que té com a segell distintiu el fi a què està orientada la seua articulació, la seua estructura, la seua activitat i el seu règim jurídic: l’administració parlamentària té com a funció fer possible que les assemblees legislatives desenvolupen, amb autonomia i independència respecte de la resta dels poders públics, les seues funcions constitucionals: representativa, legislativa, de control del govern, representativa i altres.

L’autonomia financera de les Corts, atès que és un dels elements imprescindibles i irrenunciables per a garantir el funcionament autónom i independent de la institució parlamentària, ha de complementar-se amb l’articulació interna dels instruments organitzatius i els procediments necessaris per a garantir el més escrupolós ajust a la legalitat aplicable en cada cas dels actes, els documents i els expedients que donen lloc al reconeixement de drets o a la realització de despeses amb càrrec al pressupost de les Corts.

La regulació del cicle pressupostari de les Corts ho és en exercici de l’autonomia normativa que al parlament li correspon en aquesta matèria. Mitjançant aquestes normes s’articula la configuració del cicle pressupostari del parlament de la nostra comunitat com un instrument al servei del compliment de les funcions constitucionals i estatutàries que aquest té assignades, com una garantia de la seua independència i la seua autonomia. D’altra banda, l’exprés reconeixement de l’aplicabilitat a les Corts dels principis i els elements essencials de la legislació dictada per l’Estat i per la Generalitat per a regular l’estructura del pressupost en el sector públic, els procediments de gestió de la despesa pública, l’articulació dels mecanismes de control económic intern, el règim de comptabilitat pública o la fiscalització última de la liquidació del pressupost, constitueixen elements indispensables per a garantir la correcció i l’adequació a la legalitat de la gestió dels fons públics assignats a les Corts per al seu funcionament.

En aquest context, la fiscalització o la intervenció prèvies té per objecte controlar, abans que siguen aprovats, els actes, els documents i els expedients de les Corts que donen lloc al reconeixement de drets o a la realització de despeses, com també els ingressos i els pagaments que se’n deriven, i la inversió o l’aplicació en general dels seus fons públics, a fi d’assegurar que la gestió s’ajuste a les disposicions aplicables en cada cas. Aquesta funció i les tasques que s’han de fer en exercici d’aquesta han de ser desenvolupades per l’àrea, el servei o la unitat de l’administració de les Corts a què corresponga efectuar la referida fiscalització, donant compte en cada cas del resultat de la seua actuació a les diferents àrees o serveis afectats, al lletrat major i, en últim terme, a la Mesa de les Corts. Tot aixó de manera semblant a la fiscalització o la intervenció prèvies que correspon a la Intervenció General de la Generalitat i als seus interventors delegats sobre els actes, els documents i els expedients realitzats per l’administració de la Generalitat i les entitats autónomes de caràcter administratiu que en depenen, que siguen susceptibles de produir obligacions de contingut económic tal com hi ha disposat en l’article 57 del text refós de la Llei d’Hisenda Pública de la Generalitat.

Amb relació a aixó, l’apartat 6 de la disposició addicional sisena de les bases d’execució del projecte de pressupost de les Corts per a l’exercici 2014, aprovat per la Mesa d’acord amb la Comissió de Govern Interior, estableix que «La Secretaria General elevarà a la Mesa de les Corts abans del 31 de gener de 2014 una proposta de modificació puntual dels estatuts de govern i règim interior de les Corts relativa a la regulació de l’Àrea Económica i Intervenció de les Corts, en què detallarà les funcions i l’estatut jurídic de la Intervenció de les Corts, una proposta de normes reguladores de les actuacions que cal fer en exercici de la funció de fiscalització o intervenció prèvies de les despeses que hagen de finançar-se amb càrrec al pressupost de les Corts, i una proposta de modificació puntual de la relació de llocs de treball de les Corts en els termes perquè, sense cost addicional per a la institució, puguen desenvolupar-se les funcions que s’assignen a la Intervenció de les Corts».

Les normes s’estructuren en cinc capítols que afecten la totalitat del cicle pressupostari de les Corts: el capítol I, relatiu a l’elaboració i l’estructura del pressupost de les Corts; el capítol II, dedicat al procediment general d’execució del pressupost; el capítol III, referent al control intern de la gestió economicofinancera de les Corts, que es farà mitjançant l’exercici de la funció interventora i del control financer; el capítol IV, referit al règim de comptabilitat aplicable a les Corts, i, finalment, el capítol V, que regula la tresoreria de les Corts.

Especial referència ha de fer-se a la regulació del procediment d’aprovació del compte general de les Corts. En aquest s’incorpora l’elaboració per part de la Intervenció de les Corts d’un informe sobre el compte general de les Corts, que culminarà l’exercici de la funció fiscalitzadora assignada a aquesta intervenció. Així mateix, en aquest procediment s’insereix un instrument de col·laboració de la Sindicatura de Comptes, institució de la Generalitat comissionada per les Corts (article 39 EACV), consistent en la tramesa a la Sindicatura de Comptes del compte general de les Corts, una vegada admès i tramitat per la Mesa, a fi que la Sindicatura emeta un informe en què es verifique el compliment de la legalitat vigent en l’exercici económic corresponent en l’activitat exercida per les Corts. L’emissió d’aquest informe s’insereix en el procediment d’aprovació del compte general de les Corts, competència que correspondrà a la Mesa de les Corts, oïda la Comissió de Govern Interior, donant compte finalment al Ple de la cambra; es conjumina d’aquesta manera el ple respecte a l’autonomia institucional de les Corts i l’articulació dels instruments organitzatius i els procediments necessaris per a garantir el més escrupolós ajust a la legalitat de la gestió del pressupost de les Corts.

La Mesa de les Corts, en la reunió celebrada el dia 26 d’agost de 2014, va acordar tramitar i traslladar a la Comissió de Govern Interior la proposta formulada per la Presidència. Aquesta comissió, en la reunió celebrada el dia 9 de setembre de 2014, ha expressat el seu criteri favorable a l’aprovació de la proposta de normes sobre règim económic i pressupostari de les Corts, elevades a aquesta per la Mesa de les Corts.

En virtut de tot aixó, la Mesa de les Corts, d’acord amb la Comissió de Govern Interior, en la reunió celebrada el dia 9 de setembre de 2014, ha adoptat el següent:

ACORD

**Primer**

Aprovar, d’acord amb la Comissió de Govern Interior, les normes sobre règim económic i pressupostari de les Corts, el text articulat de les quals es conté en l’annex que s’adjunta a aquest acord.

**Segon**

La Secretaria General, a proposta de la Intervenció i del Servei Económic de les Corts, respectivament, elevarà a la Mesa perquè les aprove les propostes d’instruccions necessàries per al desenvolupament i l’aplicació d’aquestes normes.

**Tercer**

Aquestes normes es publicaran en el Diari Oficial de la Comunitat Valenciana i entraran en vigor l’endemà que es publiquen en el Butlletí Oficial de les Corts, excepte les normes contingudes en el capítol III, que regulen la funció interventora, les quals entraran en vigor l’1 de gener de 2015, una vegada culminada la modificació de la relació de llocs de treball de les Corts i els processos de provisió de llocs de treball que són necessaris per a l’existència i el funcionament efectiu de la Intervenció de les Corts.

Palau de les Corts, València, 9 de setembre de 2014.– El president: Juan Gabriel Cotino Ferrer. La secretària segona: Carmen Martínez Ramírez.

ANNEX  
   
 Normes sobre règim económic  
 i pressupostari de les Corts Valencianes

CAPÍTOL I  
 El pressupost de les Corts

**Article 1. Concepte**

El pressupost de les Corts constitueix l’expressió xifrada, conjunta i sistemàtica de les obligacions que com a màxim poden reconèixer-se durant l’exercici corresponent, i dels drets que es preveja liquidar durant aquest.

**Article 2. Elaboració del projecte de pressupost**

1. Els diferents àrees, serveis i centres de despesa de les Corts trametran al Servei Económic una estimació de despeses per a l’exercici següent, degudament documentada.

2. El Servei Económic elaborarà l’avantprojecte de pressupost, que comprendrà totes les despeses per activitats, operacions i serveis que hagen de fer les Corts, i els ingressos prevists per al seu finançament, i el trametrà el lletrat major perquè l’eleve a l’aprovació de la Mesa, abans del 15 d’octubre.

3. Aprovat per la Mesa de la cambra, d’acord amb la Comissió de Govern Interior, el projecte de pressupost serà tramès a la conselleria competent en matèria d’hisenda per a la inclusió en el projecte de llei pressuposts de la Generalitat per a l’exercici corresponent.

4. Una vegada aprovat, el pressupost de les Corts es publicarà en el Butlletí Oficial de les Corts.

**Article 3. Estructura**

1. El pressupost és únic i inclou tots els estats de despeses i ingressos de les Corts. En l’elaboració del pressupost de les Corts s’utilitzarà l’estructura pressupostària que s’establesca amb caràcter general per als pressuposts de la Generalitat, i s’hi incorporaran les especificitats que es deriven de l’autonomia institucional, organitzativa i financera de les Corts.

2. El pressupost inclourà necessàriament les retribucions, les ajudes i les indemnitzacions assignades als diputats i a les diputades, d’acord amb el que hi ha previst en l’article 13 del Reglament de les Corts, les retribucions del personal funcionari, laboral i eventual, i les subvencions assignades als grups parlamentaris per a complir la seua funció parlamentària en virtut del que hi ha disposat en l’article 28 del Reglament de les Corts, tot aixó amb referència a l’exercici pressupostari corresponent.

**Article 4. Vigència**

1. L’exercici pressupostari coincideix amb l’any natural i al pressupost respectiu s’hi imputaran:

a) Els drets liquidats durant la seua vigència, encara que provinguen d’un altre exercici.

b) Les obligacions reconegudes (fase O) fins al 15 de gener del següent exercici, sempre que corresponguen a despeses compromeses (fase D) abans del tancament de l’exercici pressupostari i amb càrrec als respectius crèdits.

2. No obstant aixó, s’imputaran al pressupost de despeses vigent en el moment de l’expedició de l’ordre de pagament les obligacions que resulten de la liquidació de retards a favor del personal i les obligacions generades en exercicis anteriors com a conseqüència de compromisos de despesa adquirits de conformitat amb l’ordenament jurídic que disposaren de crèdit disponible en l’exercici de procedència.

**Article 5. Despeses plurianuals**

1. Amb càrrec als crèdits consignats en el pressupost només es podran contraure obligacions derivades de despeses que s’efectuen durant l’any natural.

2. No obstant el que hi ha disposat en l’apartat anterior, podran aplicar-se als crèdits del pressupost vigent les obligacions que, essent conseqüència de compromisos de despesa d’exercicis tancats, hagueren estat degudament adquirides. La manca d’aquest requisit donarà lloc que la Mesa de les Corts acorde, si escau, la convalidació d’aquesta despesa.

3. La Mesa podrà adquirir compromisos de despesa que hagen d’estendre’s a exercicis posteriors a aquell en què s’autoritzen. El nombre d’exercicis a què poden aplicar-se les despeses no serà superior a quatre. La despesa que s’impute a cadascun dels exercicis posteriors no podrà excedir la quantitat que resulte d’aplicar els percentatges següents al crèdit inicial del capítol económic de despesa a què s’impute l’obligació: en l’exercici immediat següent, el setanta per cent, en el segon exercici, el seixanta per cent, i en els exercicis següents, el cinquanta per cent. No obstant aixó, en casos excepcionals degudament justificats la Mesa podrà acordar la modificació dels percentatges anteriors o incrementar-se el nombre d’anualitats.

4. Les autoritzacions de despesa a què es refereix l’apartat anterior seran objecte de comptabilització adequada i separada.

**Article 6. Tramitació anticipada de despeses**

Són expedients de tramitació anticipada de despesa aquells que hagen de generar obligacions per a les Corts i la tramitació dels quals s’inicie en l’exercici pressupostari immediatament anterior a aquell en què s’haja de materialitzar la contraprestació. Aquestes despeses hauran de ser objecte de comptabilització adequada i independent i la seua formalització quedarà condicionada a l’existència de crèdit adequat i suficient en el pressupost de l’exercici en què haja de materialitzar-se la contraprestació, circumstància que es farà constar en l’expedient que es tramite.

**Article 7. Exigibilitat d****’obligacions de pagament**

1. Les obligacions de pagament només seran exigibles a les Corts quan resulten del que hi ha disposat en la llei, de l’execució del seu pressupost, de sentència judicial ferma o de la resolució d’un expedient de declaració d’enriquiment injust en perjudici d’un tercer. Si aquestes obligacions tenen per causa prestacions o serveis a les Corts, el pagament no podrà efectuar-se fins que el creditor haja complert en la seua totalitat o garantit la seua correlativa obligació.

2. L’acreditació del compliment de l’obligació pel creditor haurà de constar expressament en l’expedient mitjançant la corresponent acta o certificació, elaborada pel funcionari responsable de l’execució i la comprovació de la realitat de la despesa. En el cas de tractar-se de contractes menors, aquesta acreditació podrà incorporar-se directament sobre el cos de la factura.

**Article 8. Caràcter limitador i vinculant dels crèdits**

1. Els crèdits per a despeses es destinaran, exclusivament, a la finalitat específica per a la qual hagen estat autoritzats en el pressupost aprovat inicialment o en les modificacions pressupostàries que, si escau, s’aproven amb posterioritat.

2. Els crèdits consignats en els estats de despeses del pressupost tenen caràcter limitador i, per consegüent, no es podran adquirir compromisos en quantia superior al seu import.

3. La vinculació jurídica dels crèdits quedarà configurada de la manera següent sense perjudici del que puga determinar-se en les bases d’execució de cada exercici pressupostari:

a) Respecte a la classificació económica dels crèdits:

– Per a les despeses de personal (capítol 1): consignació per article económic (dos dígits).

– Per a les despeses de funcionament (capítol 2): consignació per capítol económic (un dígit).

– Per a les despeses financers (capítol 3): consignació per capítol económic (un dígit).

– Per a les despeses de transferències corrents (capítol 4): consignació per capítol económic (un dígit).

– Per a les despeses d’inversions reals (capítol 6): consignació per capítol económic (un dígit).

– Per a les despeses en actius financers (capítol 8): consignació per capítol económic (un dígit).

b) Respecte a la classificació orgànica dels crèdits:

– Per als órgans de caràcter polític la vinculació serà a tres dígits de desglossament.

– Per als órgans de caràcter administratiu la vinculació serà a dos dígits de desglossament.

4. Totes aquelles transferències entre partides que impliquen una alteració de la vinculació jurídica dels crèdits expressada en l’apartat anterior requerirà l’aprovació per la Mesa de les Corts d’un expedient de modificació pressupostària i posterior publicació en el Butlletí Oficial de les Corts. Si escau, l’órgan rector podrà acordar comunicar aquest acord a la conselleria competent en matèria d’hisenda.

5. Es faculta el Servei Económic per a transferir el crèdit que siga necessari entre partides del codi orgànic 1 sempre que corresponguen al mateix capítol de la classificació económica i no comporte alteració de l’import global del pressupost aprovat.

**Article 9. Modificacions pressupostàries**

Com a excepcions al principi d’especialitat recollit en els articles 4 i 8, la Mesa, a proposta del Servei Económic elevada a través del lletrat major, podrà autoritzar les modificacions pressupostàries següents:

a) Transferències pressupostàries

b) Generacions de crèdit

c) Crèdits extraordinaris i suplements de crèdit

d) Incorporacions de romanents

Les bases d’execució del pressupost podran determinar els crèdits que siguen ampliables per a cada exercici, concretant-ne finançament i el procediment que haurà de seguir-se per a fer efectiva cada ampliació.

**Article 10. Transferències de crèdit**

Les transferències de crèdit són modificacions en què, sense alterar la quantia del pressupost de despeses, es traspassen dotacions entre crèdits.

**Article 11. Generacions de crèdit**

1. Les generacions de crèdit són modificacions pressupostàries que incrementen els crèdits com a conseqüència de la realització de determinats ingressos no prevists o superiors als prevists en el pressupost inicial, com ara:

a) Aportacions de persones físiques o jurídiques per a finançar despeses que per la seua naturalesa estiguen compreses en les competències i els objectius de les Corts.

b) Alienacions de béns de les Corts.

c) Ingressos per devolució de pagaments indeguts realitzats amb càrrec a crèdits del pressupost corrent.

2. Les generacions de crèdit només podran realitzar-se quan s’hagen efectuat els ingressos que les justifiquen.

**Article 12. Crèdits extraordinaris i suplements de crèdit**

Quan haja d’efectuar-se alguna despesa que no puga ser ajornada fins a l’exercici següent i per a la qual no existesca crèdit consignat en el pressupost, o l’existent siga insuficient, la Mesa podrà acordar la tramitació d’un crèdit extraordinari o d’un suplement de crèdit, respectivament. L’expedient haurà d’indicar els recursos concrets amb què serà finançada la major despesa, que podrà realitzar-se amb càrrec al romanent de tresoreria existent, o amb ingressos superiors sobre els prevists inicialment, amb petició de lliuraments, si escau, a la conselleria competent en la matèria.

**Article 13. Incorporació de romanents de crèdit**

1. Els crèdits per a despesa que en l’últim dia de l’exercici no estiguen destinats al compliment d’obligacions ja reconegudes quedaran anul·lats de ple dret.

2. No obstant aixó, per acord de la Mesa, i amb càrrec al romanent de tresoreria, es podran incorporar als crèdits de l’exercici següent els romanents de crèdit de l’exercici anterior de conformitat amb el que establesca la llei de pressuposts de la Generalitat per a l’exercici corresponent.

CAPÍTOL II  
 Procediment general d’execució del pressupost

**Article 14. Fases d****’execuci****ó del pressupost de despeses**

1. L’execució de les despeses pressupostaris es farà en les fases següents:

a) Autorització de la despesa (document A)

b) Disposició de la despesa (document D)

c) Reconeixement de l’obligació (document O)

d) Proposta del pagament (document P)

2. L’autorització de la despesa és l’acte pel qual l’órgan competent aprova la realització d’una despesa amb càrrec a un crèdit pressupostari, determinant-ne la quantia de forma certa o de la manera més aproximada possible quan no puga calcular-se exactament, reservant amb aquest fi la totalitat o una part del crèdit pressupostari disponible.

3. Amb caràcter general, i sense perjudici de les especialitats derivades de la naturalesa própia de cada tipus de despesa, les autoritzacions de despesa aniran precedides d’una proposta de despesa, que serà elaborada pel responsable de l’órgan o la unitat interessat en aquesta, o per la persona o les persones que designe i serà tramesa al centre gestor.

Cada proposta de despesa haurà de justificar la seua necessitat, sense perjudici que en les despeses per a material ordinari no inventariable, i la resta de despeses de caràcter periódic i tracte successiu lligats al desenvolupament ordinari de l’activitat de les Corts, la justificació de la necessitat de la contractació s’entendrà implícita en la proposta de despesa mateixa. Així mateix, i sempre que resulte possible, la proposta indicarà l’import aproximat de la despesa i el tercer que es propose com a destinatari d’aquesta.

Quan un contracte administratiu done lloc a diferents despeses, existirà una sola proposta de despesa i acord d’aprovació d’aquesta, sense que puga fraccionar-se en diferents expedients.

El centre gestor que corresponga en cada cas identificarà l’aplicació pressupostària a què ha d’imputar-se la despesa, i trametrà a la Intervenció de les Corts la proposta de despesa, la sol·licitud de document comptable que siga pertinent en cada cas per l’import de la despesa que s’haja d’autoritzar, juntament amb els documents que acrediten que concorren els requisits que la tramitació de cada tipus de despesa exigeix, d’acord amb la normativa sectorial aplicable a aquesta, i específicament els exigits per a cada procediment per les normes reguladores de les actuacions que cal fer en exercici de la funció de fiscalització o intervenció prèvies de les despeses que hagen de finançar-se amb càrrec al pressupost de les Corts. La Intervenció de les Corts fiscalitzarà la proposta d’aprovació de la despesa, i podrà sol·licitar la informació complementària que estime necessària.

4. La disposició de la despesa és l’acte en virtut del qual l’órgan competent, després del compliment dels tràmits legalment establerts, acorda amb un tercer la realització d’obres, subministraments o prestacions de serveis, la concessió de transferències i subvencions, o un altre tipus de despeses que hagueren estat prèviament autoritzades.

El centre gestor que corresponga en cada cas tramitarà i trametrà a la Intervenció de les Corts la sol·licitud de document comptable per l’import de la despesa que s’haja de comprometre, juntament amb els documents que acrediten que concorren els requisits que la tramitació de cada tipus de despesa exigeix, d’acord amb la normativa sectorial aplicable a aquesta, i específicament els exigits per a cada procediment per les normes reguladores de les actuacions que cal fer en exercici de la funció de fiscalització o intervenció prèvies de les despeses que hagen de finançar-se amb càrrec al pressupost de les Corts. La Intervenció de les Corts fiscalitzarà la proposta d’aprovació de la despesa, i podrà sol·licitar la informació complementària que estime necessària.

5. El reconeixement de l’obligació és l’acte en virtut del qual l’órgan competent accepta formalment amb càrrec al pressupost un deute a favor d’un tercer, bé com a conseqüència del compliment o de la consolidació per part d’aquest de la prestació a què s’haguera compromès segons el principi del servei fet, amb les excepcions legalment previstes, o bé, en el cas d’obligacions no recíproques, com a conseqüència del naixement del dret del tercer, en virtut de llei o d’un acte que el genere segons la legislació vigent.

Prèviament al reconeixement de les obligacions ha d’acreditar-se documentalment davant de l’órgan competent la realització de la prestació o el dret del creditor, de conformitat amb els acords que al seu dia van autoritzar i van disposar la despesa.

El reconeixement de l’obligació comporta la proposta de pagament corresponent.

6. L’ordenació del pagament és l’acte pel qual l’órgan competent expedeix, amb relació a una obligació contreta, la corresponent ordre a la tresoreria de les Corts.

7. En un mateix acte podran reunir-se dues o més fases del procediment d’execució de despeses, quan es donen els requisits necessaris per a aixó. En aquest supósit, podran acumular-se també comptablement tals fases, tramitant-se els documents comptables pertinents.

8. L’anul·lació de qualssevol operacions de les esmentades anteriorment requereix l’expedició d’un document de caràcter invers (A/, D/, O/ o P/).

**Article 15. Acumulació de diferents fases d****’execuci****ó del pressupost de despeses**

1. Un mateix acte administratiu podrà comprendre més d’una de les fases d’execució del pressupost de despeses. L’acte administratiu que acumule dues o més fases produirà els mateixos efectes que si aquestes fases s’acordaren en actes separats.

2. Són documents mixts aquells que suporten operacions que combinen més d’una fase d’execució del pressupost de despeses.

3. Els documents mixts possibles són:

1r. AD: Autorització i disposició.

2n. DO: Disposició i reconeixement.

3r. ADIC: Autorització, disposició i reconeixement.

4t. ADOP: Autorització, disposició, reconeixement i proposta de pagament, quan corresponga adoptar totes les fases al mateix órgan.

5è. OP: Reconeixement i proposta de pagament, quan l’adopció corresponga al mateix órgan.

4. L’anul·lació de qualssevol operacions de les citades anteriorment requereix l’expedició d’un document de caràcter invers (AD/, DO/, ADIC/, ADOP/ o OP/).

**Article 16. Competències en matèria de gestió de despesa**

1. En el marc del que hi ha disposat en el Reglament de les Corts, amb caràcter general correspon a la Mesa l’autorització i la disposició de les despeses amb càrrec al pressupost de les Corts, sense perjudici de les delegacions que puga acordar. El reconeixement de l’obligació correspon a la Presidència de les Corts, sense perjudici de les delegacions que puguen acordar-se.

2. L’órgan que siga competent per a autoritzar una despesa ho serà també per a l’aprovació dels actes administratius materials relacionats amb aquesta, com ara la concertació de contractes administratius, la concessió d’ajudes i subvencions, o altres de naturalesa anàloga.

3. La Presidència serà l’órgan competent per a ordenar els pagaments amb càrrec al pressupost de les Corts, sense perjudici de les delegacions que s’atorguen. Les eixides de fons es faran amb la signatura conjunta de la Presidència de les Corts, el lletrat major o el cap del Servei Económic, o de les persones que legalment les substituesquen.

**Article 17. Pagaments a justificar**

1. Quan excepcionalment no puga aportar-se la documentació justificativa del compliment de les obligacions en el moment del reconeixement d’aquestes, l’órgan que tinga competència per a autoritzar la despesa corresponent podrà autoritzar el lliurament de fons amb el caràcter a justificar. Així mateix, podrà autoritzar-se el lliurament de fons a justificar quan els serveis i les prestacions a què es refereix hagen tingut o hagen de tenir lloc a l’estranger.

2. La gestió dels fons lliurats amb caràcter a justificar correspon a la caixa pagadora del Servei Económic de les Corts.

La caixa pagadora serà responsable de:

a) Les quantitats transferides per a la gestió dels manaments de pagament a justificar al compte corrent que, a nom de la caixa pagadora, serà oberta en una entitat de crèdit.

b) La signatura de les disposicions de fons que corresponga fer.

c) Les quantitats en metàl·lic que, amb l’autorització prèvia de la Presidència, siguen posades sota la seua custódia per atendre despeses de menor quantia.

d) Retre els comptes justificatius de les quantitats que es lliuren amb el caràcter a justificar.

3. L’órgan competent per a autoritzar el lliurament de fons ordenarà expressament a la caixa pagadora que efectue els pagaments materials que corresponguen, mitjançant diligència en els justificants de les corresponents obligacions, sense perjudici dels pagaments fets a través de les quantitats en metàl·lic previstes en la lletra c de l’apartat 2 d’aquest article.

4. Si és necessari l’avanç de fons, el perceptor d’aquests serà responsable de la justificació de la quantitat rebuda o de la devolució.

5. El termini de rendició dels comptes justificatius per la caixa pagadora serà de sis mesos, i en tot cas abans del 31 de desembre. Una vegada elaborats els comptes justificatius seran tramesos a la Intervenció per al seu examen, i posterior autorització per l’órgan que haja autoritzat el lliurament de fons.

**Article 18. Bestretes de caixa fixa**

Per a l’atenció de despeses corrents de caràcter periódic o repetitiu, es podran lliurar bestretes de caixa fixa. Tindran aquesta consideració aquelles provisions de fons de caràcter no pressupostari i permanent que es facen a pagadories, caixes i habilitacions, en els termes que s’establesquen reglamentàriament, per a l’atenció immediata d’aquestes despeses i la posterior aplicació al pressupost de l’any en què s’efectuen.

**Article 19. El pressupost d****’ingressos**

1. El pressupost d’ingressos de les Corts recollirà les quanties que la Generalitat haja d’ingressar en la tresoreria de les Corts com a finançament de les seues despeses. El Servei Económic de les Corts comptabilitzarà, a començament de cada mes natural, el reconeixement del dret a aquests imports, i els ingressos procedents de la gestió del seu patrimoni.

2. En el pressupost d’ingressos de les Corts es consignaran les previsions d’ingressos procedents del producte de les operacions financeres que es facen amb els excedents de tresoreria.

3. Així mateix, també haurà de figurar-hi un concepte específic d’ingressos que reculla les quantitats per devolució de bestretes reintegrables en favor del personal, que finançarà el concepte de despeses 83376 «Concessió de préstecs al personal al servei de les Corts».

**Article 20. Fases d****’execuci****ó del pressupost d****’ingressos**

1. L’execució del pressupost d’ingressos es farà en les fases següents, de forma successiva o simultània:

a) Reconeixement del dret

b) Extinció del dret

2. El reconeixement del dret és l’acte que, d’acord amb la normativa aplicable a cada recurs específic, declara i liquida un crèdit a favor de les Corts.

El reconeixement d’un dret a cobrar n’implica la imputació al corresponent compte del pressupost d’ingressos. Només es reconeixeran com a drets a cobrar els que es deriven d’actes, acords o resolucions dictats per órgans competents i hi haja suficients garanties de cobrament.

3. L’extinció dels drets a favor de les Corts es farà, amb caràcter general, pel seu cobrament en metàl·lic en les entitats bancàries que es determinen per la Mesa de les Corts.

4. Seran objecte d’intervenció prèvia tots els actes de reconeixement de drets i d’extinció d’aquests, i els actes de reconeixement del dret a la devolució d’ingressos, que procediran quan concórreguen les causes que justifiquen legalment la devolució.

**Article 21. Gestió del pressupost d****’ingressos**

1. Els ingressos de les Corts es destinaran a satisfer el conjunt de les seues respectives obligacions, llevat que, en aquestes normes o per acord de Mesa, s’establesca l’afectació d’alguns recursos a finalitats determinades.

2. Amb relació al cobrament d’aquelles quantitats que, com a ingressos de dret públic, les Corts hagen de percebre, actuaran d’acord amb el procediment administratiu corresponent. Correspondrà al Servei Económic l’expedició de qualsevol certificació de descobert de deute, que constituirà títol suficient per a iniciar, si escau, la via executiva corresponent.

3. Els ingressos obtinguts per reintegraments de pagaments fets de manera indeguda a càrrec de crèdits pressupostaris originaran la reposició d’aquests últims.

CAPÍTOL III  
 Control intern

Secció primera  
 Principis generals del control intern

**Article 22. Control intern**

El control intern de la gestió economicofinancera de les Corts es farà mitjançant l’exercici de la funció interventora i del control financer.

**Article 23. Funció interventora**

1. La funció interventora té per objecte controlar, abans que siguen aprovats, els actes, els documents i els expedients de les Corts que donen lloc al reconeixement de drets o obligacions de contingut económic o mercantil, de fons o valors o a la realització de despeses, com també els ingressos i els pagaments que se’n deriven, i la inversió o l’aplicació en general dels seus fons públics, a fi d’assegurar que la gestió s’ajuste a les disposicions aplicables en cada cas.

2. D’acord amb l’estructura orgànica de la Secretaria General de les Corts, correspon a la Intervenció de les Corts l’exercici de la funció interventora. En cas d’absència, vacant o malaltia, aquesta funció serà exercida per qui determine la Mesa de les Corts a proposta del lletrat major.

3. La Intervenció de les Corts, amb plena autonomia funcional respecte dels órgans i de les unitats subjectes a fiscalització, tindrà la naturalesa de:

a) Centre de control intern

b) Centre de control financer

c) Centre directiu de la comptabilitat pública atribuïda a les Corts

Correspon a la Mesa de les Corts adoptar les mesures necessàries per a preservar l’autonomia de la Intervenció de les Corts en l’exercici de les expressades funcions, i resoldre les discrepàncies que puguen derivar-se de l’emissió d’un informe d’objecció per la Intervenció de les Corts en l’exercici de la intervenció formal i material del pagament, d’acord amb el que hi ha previst en l’article 59 del text refós de la Llei d’Hisenda Pública de la Generalitat.

**Article 24. Control financer******[1]****

1. El control financer té per objecte comprovar que l’actuació de l’administració de les Corts Valencianes en l’aspecte economicofinancer s’ajusta a l’ordenament jurídic, com també als principis de bona gestió financera, i busca optimitzar els recursos públics posats a la disposició de la cambra.

2. Les actuacions de control financer es documentaran en informes que han de retre’s a la Mesa de la cambra. Aquests informes han d’ajustar-se a la periodicitat, contingut i destinataris que acorde la Mesa de les Corts Valencianes a proposta de la Secretaria General amb l’informe previ de la Intervenció.

3. El control financer permanent pot incloure les actuacions següents:

a) Verificació del compliment de la normativa i els procediments aplicables als aspectes de la gestió económica als quals no s’estén la funció interventora.

b) Seguiment de l’execució pressupostària i comprovació, en el seu cas, del compliment dels objectius assignats als programes del pressupost de les Corts Valencianes.

c) Comprovació de la planificació, la gestió i la situació de la tresoreria.

d) Anàlisi de les operacions i els procediments, a fi de proporcionar una valoració de la seua racionalitat economicofinancera i la seua adequació als principis de bona gestió, a fi de detectar les possibles deficiències i proposar les recomanacions amb vista a la correcció d’aquelles.

e) Verificació, mitjançant tècniques d’auditoria, del fet que les dades i la informació amb transcendència económica proporcionades pels órgans gestors com a suport de la informació comptable reflecteixen raonablement les operacions derivades de la seua activitat.

4. El règim del control financer de les subvencions recollides nominativament en els pressupostos de les Corts Valencianes només pot exercir-se, en el supósit previst en l’article 34.1.*c* paràgraf tercer de les Normes mateixes, en els termes previstos expressament per a aquestes per la Mesa de les Corts Valencianes.

**Article 25. Principis de l****’exercici del control intern**

1. La Intervenció de les Corts exercirà les seues funcions d’acord amb els principis de plena autonomia funcional i procediment contradictori.

2. El control intern s’exercirà amb plena autonomia funcional respecte de les autoritats i dels órgans la gestió dels quals siga objecte de control. A aquest efecte, els funcionaris que el facen tindran independència funcional respecte a les autoritats i els órgans esmentats i ajustaran les seues actuacions a les instruccions impartides a aquest efecte per la Intervenció de les Corts.

3. Les diferències que puguen plantejar-se en l’exercici de la funció interventora se solucionaran mitjançant la instrucció d’un expedient contradictori que, en cas de no assolir-se en el curs d’aquest una solució que siga acceptada per les parts, serà elevat pel lletrat major a la Mesa de les Corts perquè el resolga.

**Article 26. Deures del personal que exerceix el control intern**

1. Els funcionaris o les funcionàries que facen el control intern hauran de guardar el degut secret amb relació als assumptes que coneguen en l’exercici de les seues funcions. Les dades, els informes o els antecedents obtinguts en l’exercici del control intern només podran utilitzar-se per als fins assignats.

2. Quan, en l’exercici del control intern, la Intervenció de les Corts aprecie que els fets acreditats en l’expedient pogueren ser susceptibles de constituir una infracció administrativa o de responsabilitat penal, haurà d’informar-ne la Mesa de les Corts, que, si escau, trametrà l’expedient a l’órgan competent per a la iniciació del procediment oportú.

**Article 27. Facultats del personal que exerceix el control intern**

Els titulars dels órgans o de les unitats de les Corts i els que en general hi desenvolupen un treball col·laboraran amb els funcionaris encarregats del control intern, subministrant-los les dades, els estats, els documents o els informes que siguen necessaris per a l’exercici de les funcions fiscalitzadores. Quan la naturalesa de l’acte, dels document o de l’expedient ho requeresca, la Intervenció de les Corts podrà sol·licitar dels órgans corresponents, a través del lletrat major, els informes tècnics i els assessoraments jurídics que siguen necessaris.

Secció segona  
 Funció interventora sobre despeses i pagaments

**Article 28. Fases de la funció interventora**

Sense perjudici del que hi ha establert en l’article 34, l’exercici de la funció interventora comprendrà:

a) La fiscalització crítica i prèvia de tots els actes, els documents i els expedients de les Corts que donen lloc al reconeixement de drets o obligacions de contingut económic o mercantil, de fons o valors o a la realització de despeses, i també dels ingressos i del pagaments que se’n deriven, i la inversió o l’aplicació en general dels seus fons públics, a fi d’assegurar que la seua gestió s’ajuste a les disposicions aplicables en cada cas.

b) La fiscalització prèvia de la disposició de la despesa.

c) La intervenció del reconeixement de l’obligació i de la inversió.

d) La intervenció formal de l’ordenació del pagament.

e) La intervenció material del pagament.

f) La interposició de recursos i reclamacions en els casos prevists per les lleis.

g) La sol·licitud a l’órgan o els órgans competents, quan ho requeresca la naturalesa de l’acte, el document o l’expedient subjecte a intervenció, dels assessoraments procedents i dels antecedents necessaris per al millor exercici de la funció interventora.

h) La comprovació periódica del grau de compliment de la legalitat vigent en la gestió dels fons públics i l’avaluació de la correcta gestió dels recursos públics.

**Article 29. Fiscalització prèvia de l****’aprovaci****ó de la despesa**

1. L’exercici de la funció interventora en aquesta fase té per objecte verificar el compliment de tots els requisits substantius i procedimentals establerts per l’ordenament jurídic, previs a l’aprovació d’una despesa.

2. En aquesta fase, el centre gestor que propose l’aprovació d’una despesa tramitarà i trametrà a la Intervenció de les Corts la proposta de despesa, una sol·licitud de document comptable per l’import de la despesa que vaja a autoritzar-se i els documents que acrediten que concorren els requisits que la tramitació de cada tipus de despesa exigeix, d’acord amb la normativa sectorial aplicable a aquesta, i específicament els exigits per a cada procediment per les normes reguladores de les actuacions que cal fer en exercici de la funció de fiscalització o intervenció prèvies de les despeses que hagen de finançar-se amb càrrec al pressupost de les Corts.

3. La Intervenció de les Corts fiscalitzarà la proposta d’aprovació de la despesa i podrà sol·licitar a aquest efecte la informació complementària que estime necessària.

**Article 30. Fiscalització prèvia de la disposició de la despesa**

1. L’exercici de la funció interventora en aquesta fase comprèn la verificació del compliment dels tràmits que d’acord amb la normativa vigent procedesquen per a la disposició de despeses.

2. En aquesta fase, el centre gestor trametrà a la Intervenció de les Corts la proposta de disposició de despesa, una sol·licitud de document comptable per l’import de la despesa que haja de disposar-se i els documents que acrediten que concorren els requisits que la tramitació de cada tipus de despesa exigeix, d’acord amb la normativa sectorial aplicable a aquesta, i específicament els exigits per a cada procediment per les normes reguladores de les actuacions que cal fer en exercici de la funció de fiscalització o intervenció prèvies de les despeses que hagen de finançar-se amb càrrec al pressupost de les Corts.

3. La Intervenció de les Corts fiscalitzarà la proposta de disposició de la despesa i podrà sol·licitar a aquest efecte la informació complementària que estime necessària.

**Article 31. Intervenció del reconeixement de l****’obligació**

1. La Intervenció de les Corts coneixerà l’expedient amb caràcter previ a l’acord de reconeixement de l’obligació. En aquest moment haurà de quedar documentalment acreditat pel centre gestor que es compleixen tots els requisits necessaris per al reconeixement de l’obligació, entre els quals es trobarà, si escau, el resultat favorable de la comprovació material de la inversió, d’acord amb el que hi ha disposat en l’article següent.

2. En efectuar la intervenció prèvia del reconeixement de l’obligació s’haurà de comprovar:

a) Que les obligacions responen a despeses fiscalitzades favorablement. Per a efectuar tal comprovació, el centre gestor aportarà o identificarà el document o els documents comptables, o cópia d’aquests, que s’hagen tramitat per a la fiscalització prèvia de les fases d’autorització i disposició de la despesa.

b) Que els documents justificatius de l’obligació s’ajusten a les disposicions legals i reglamentàries que resulten de l’aplicació. En tot cas en la documentació hauran de constar els punts següents:

1. Identificació del creditor.

2. Import exacte de l’obligació.

3. Les prestacions, els serveis o altres causes de què es derive l’obligació de pagament.

4. La conformitat a aquestes prestacions o serveis realitzats, atorgada per l’àrea, el servei o la unitat administrativa autor de la proposta de despesa.

3. La Intervenció de les Corts comprovarà els extrems anteriors i podrà sol·licitar prèviament la informació addicional que entenga necessària.

**Article 32. Comprovació material de la inversió**

1. En els casos en què la inversió excedesca de 100.000 euros, abans de reconèixer l’obligació es verificarà materialment per la Intervenció de les Corts l’efectiva realització de les obres, dels serveis i de les adquisicions fets amb càrrec al pressupost de les Corts i la seua adequació al contret del corresponent contracte. L’interventor serà assessorat quan siga necessària la possessió de coneixements tècnics per a fer la comprovació material per personal de l’especialitat a què corresponga l’adquisició, l’obra o el servei.

2. El resultat de la Intervenció de la comprovació material de la inversió es reflectirà en acta, que serà subscrita per l’interventor juntament amb tots els que concórreguen a l’acte de recepció de l’obra, dels servei o de l’adquisició, en la qual es faran constar, si escau, les deficiències apreciades, les mesures que cal adoptar per esmenar-les i els fets i les circumstàncies rellevants de l’acte de recepció.

3. En els casos no prevists en l’apartat 1 d’aquest article, la comprovació de la inversió es justificarà amb el vistiplau atorgat pel cap de servei o la persona autoritzada per a rebre o acceptar les obres, els serveis o les adquisicions, en la corresponent factura o document justificatiu del naixement de l’obligació.

**Article 33. Intervenció formal de l****’ordenaci****ó del pagament i intervenci****ó material del pagament**

1. Estan sotmesos a intervenció formal els actes pels quals s’ordenen pagaments amb càrrec a la tresoreria de les Corts. Aquesta intervenció tindrà per objecte verificar:

a) Que les ordres de pagament es dicten per l’órgan competent.

b) Que s’ajusten a l’acte de reconeixement de l’obligació.

2. La intervenció material del pagament verificarà que són correctes el perceptor i la quantia del pagament.

**Article 34. Exempció de fiscalització prèvia**

1. Estan exempts del requisit de fiscalització prèvia:

a) Les despeses de quantia inferior a 1.000 euros.

b) Les despeses de caràcter periódic i la resta de tracte successiu, una vegada intervinguda la despesa corresponent al període inicial de l’acte o dels contracte de què es deriven o les seues modificacions.

c) Les subvencions amb assignació nominativa en el pressupost de les Corts, de conformitat amb l’article 151.e de la Llei 47/2003, de 26 de novembre, General Pressupostària.

L’exempció d’intervenció prèvia de les subvencions que figuren amb caràcter nominatiu en el pressupost de les Corts no comporta, excepte el que hi ha disposat en el paràgraf següent, l’exclusió del règim de control intern i fiscalització que sobre la totalitat de la gestió del pressupost de les Corts s’ha de fer per part de la Intervenció de les Corts, després de l’elaboració del compte general de les Corts.

De conformitat amb el que hi ha disposat en 14.6 de la Llei Orgànica 8/2007, de 4 de juliol, sobre finançament dels partits polítics, i en l’article 28.3 del Reglament de les Corts, les subvencions assignades per les Corts als grups parlamentaris estaran subjectes al règim de comptabilitat i control establert, basant-se en aquests preceptes, per la Mesa d’acord amb la Comissió de Govern Interior en la seua reunió celebrada el dia 28 de maig de 2013 o la que en un acord posterior puga establir-se.

2. En aquest cas, en les propostes de despesa sotmeses a l’aprovació de l’órgan competent es farà constar pe part del Servei Económic l’existència de crèdit adequat i suficient.

**Article 35. Intervenció en el procediment de pagaments a justificar**

1. En les autoritzacions de pagaments a justificar no exemptes de fiscalització prèvia aquesta consistirà en la comprovació dels requisits següents:

a) Que les propostes de lliuraments de fons a justificar es dirigeixen a l’autoritat competent per a autoritzar les despeses a què es referesquen.

b) Que hi ha crèdit adequat i suficient.

c) Que s’ha justificat dins del termini corresponent la inversió dels fons lliurats amb anterioritat. No obstant aixó, no procedirà emetre una objecció per la falta de justificació de lliuraments anteriors quan, per a evitar danys en el funcionament de l’activitat de les Corts, s’autoritze l’expedició d’una ordre de pagament específica.

2. En la intervenció dels comptes justificatius es comprovarà que corresponen a despeses concretes i determinades en l’execució de les quals s’haja seguit el procediment aplicable en cada cas, que són adequats al fi per al qual es van consignar els fons, que s’acredita la realització efectiva i conforme de les despeses o serveis i que el pagament s’ha fet a creditor determinat i per l’import degut. Els resultats de la fiscalització es reflectiran en un informe en què la Intervenció manifestarà la seua conformitat amb el compte o els defectes observats en aquesta, sense que aquest informe tinga efectes suspensius respecte de la posterior aprovació del compte per l’órgan competent.

**Article 36. Fiscalització de conformitat i objeccions**

Si la Intervenció de les Corts considera que l’expedient objecte de fiscalització s’ajusta a la legalitat, farà constar la seua conformitat. En cas contrari, formularà l’objecció corresponent, que serà resolta d’acord amb el procediment establert en les normes reguladores de les actuacions que cal fer en exercici de la funció de fiscalització o intervenció prèvies de les despeses que hagen de finançar-se amb càrrec al pressupost de les Corts.

**Article 37. Omissió de la intervenció prèvia**

1. Si la Intervenció de les Corts, en conèixer d’un expedient, observara que la funció interventora s’haguera omès quan resultara preceptiva, ho manifestarà a l’àrea, el servei o la unitat administrativa que l’haguera iniciat. Al mateix temps, la Intervenció de les Corts evacuarà informe al lletrat major, a fi que aquest puga sotmetre alló que s’ha fet a la decisió de la Mesa perquè adopte la resolució que corresponga. No es podrà reconèixer l’obligació ni tramitar el pagament fins que es conega i resolga aquesta omissió en els termes que preveu aquest article.

2. L’informe de la Intervenció de les Corts, que no tindrà naturalesa de fiscalització, posarà de manifest, com a mínim, els punts següents:

a) Les infraccions de l’ordenament jurídic que, si escau, s’hagueren posat de manifest si s’haguera sotmès l’expedient a intervenció prèvia en el moment oportú.

b) Les prestacions que s’hagen fet com a conseqüència d’aquest acte.

c) La procedència de la revisió dels actes dictats amb infracció de l’ordenament.

d) L’existència de crèdit adequat i suficient per atendre les despeses i les obligacions pendents.

3. A l’expedient, s’hi unirà una memória elaborada per l’àrea, el servei o la unitat administrativa corresponent, que inclourà una explicació de l’omissió de la preceptiva fiscalització o intervenció prèvies i, si escau, les observacions que estime convenients respecte de l’informe de l’interventor.

CAPÍTOL IV  
 La comptabilitat

**Article 38. Principis d****’actuaci****ó comptable**

Les Corts estan sotmeses al règim general de comptabilitat pública. La seua organització i direcció correspondrà a la Intervenció de les Corts, s’adaptarà, amb les especificitats que si escau exigesca l’autonomia institucional, organitzativa i financera de les Corts, a les directrius del pla general de comptabilitat pública de la Generalitat i del pla general de comptabilitat pública aprovat per al sector públic estatal.

**Article 39. Compte general de les Corts**

1. El compte general de les Corts forma una unitat i haurà de ser redactat amb claredat i mostrar la imatge fidel del patrimoni, de la situació financera, del resultat económic patrimonial i de l’execució del pressupost de les Corts. A aquest efecte, el suport informàtic del sistema d’informació comptable haurà de garantir la coherència, l’exactitud i l’automatisme de les anotacions que, per a cadascuna de les operacions comptables, s’hagen de produir en els diferents registres a què l’operació afecte.

2. L’estructura i el contingut del compte general de les Corts s’ajustarà al que disposen els plans generals de comptabilitat de l’article 39, sense perjudici que, en funció de les característiques própies de les Corts, no siga preceptiu retre tots els comptes que aquests establesquen.

3. El compte general de les Corts serà elaborat per part de la Intervenció de les Corts i tramès, juntament amb un informe de la Intervenció de les Corts sobre aquest, al lletrat major, que elevarà ambdós documents a la Mesa de les Corts, abans del 15 de març de l’exercici següent, perquè el tramite.

4. Una vegada conegut i tramitat per part de la Mesa, el compte general de les Corts es trametrà a la Sindicatura de Comptes, juntament amb tota documentació que la Sindicatura de Comptes sol·licite, perquè aquesta hi emeta un informe. Amb aquest fi, basant-se en el que hi ha establert en l’article 13 de la Llei 6/1985, d’11 de maig, de la Sindicatura de Comptes, la Mesa de les Corts, d’acord amb la Comissió de Govern Interior, sol·licitarà anualment a la Sindicatura de Comptes la inclusió del referit informe en el programa d’actuació que aquesta ha d’elaborar per a cada exercici.

Aquest informe té per objecte analitzar que l’activitat económica desenvolupada per les Corts s’adequa a la legalitat vigent en l’exercici económic corresponent, en els termes prevists per l’article 17.e de la Llei 6/1985, d’11 de maig, de la Sindicatura de Comptes.

5. L’esborrany de l’informe serà elaborat per la Sindicatura de Comptes en el termini de tres mesos i tramès a la Mesa de les Corts. La Mesa podrà sol·licitar a la Sindicatura de Comptes els aclariments i traslladar, si escau, a aquesta les consideracions que estime pertinents sobre l’esborrany d’informe tramès. Una vegada analitzades les al·legacions, la Sindicatura de Comptes elaborarà l’informe definitiu i el trametrà a les Corts.

6. La Mesa trametrà el compte general de les Corts i l’informe elaborat per la Sindicatura de Comptes a la Comissió de Govern Interior.

7. Oïda la Comissió de Govern Interior, el compte general se sotmetrà a l’aprovació de la Mesa de les Corts. Una vegada aprovat i publicat en el Butlletí Oficial de les Corts, juntament amb l’informe emès per la Sindicatura de Comptes, el compte general s’elevarà al Ple de les Corts perquè en tinga coneixement.

CAPÍTOL V  
 Tresoreria

**Article 40. Tresoreria de les Corts**

La tresoreria de les Corts està constituïda per tots els seus recursos financers, siguen diners, valors o crèdits, tant per operacions pressupostàries com extrapressupostàries.

Correspondrà al Servei Económic de les Corts:

a) El maneig i la custódia dels fons, dels valors i dels efectes de les Corts.

b) La realització de cobraments i pagaments per qualsevol mitjà legalment permès.

**Article 41. L****’ordenaci****ó de pagaments**

1. Els pagaments s’ordenaran a través de l’expedició de manaments de pagament que aniran acompanyats dels documents que proven la realització de la prestació o el dret del creditor segons els acords de despesa respectius.

2. Els manaments de pagament que, excepcionalment, no puguen anar acompanyats dels documents justificatius en el moment de l’expedició, tindran caràcter a justificar, sense perjudici de l’aplicació procedent als crèdits pressupostaris corresponents. L’import a abonar com a despesa a justificar no excedirà de 3.000 euros, excepte autorització expressa de la Mesa de les Corts.

**Article 42. Obertura de comptes**

Les Corts podrà concertar amb entitats financeres l’obertura dels tipus de comptes següents:

a) Comptes operatius d’ingressos i pagaments

b) Comptes restringits d’ingressos i pagaments

c) Comptes corrents per a pagaments a justificar i bestretes de caixa fixa.

**Article 43. Operacions de tresoreria**

La Mesa de les Corts podrà acordar, a proposta del Servei Económic, la formalització amb les entitats bancàries col·laboradores d’aquesta dels contractes bancaris que siguen necessaris per a facilitar, al personal que dispose d’efectius de tresoreria, els mitjans de pagament bancaris que permeten reduir les disponibilitats efectives de caixa en metàl·lic, i també adherir-se als convenis de confirmació de pagaments que la Generalitat puga establir.

DISPOSICIONS FINALS

**Primera. Habilitació normativa**

La Secretaria General, a proposta de la Intervenció i del Servei Económic de les Corts, respectivament, elevarà a la Mesa perquè les aprove les propostes d’instruccions necessàries per al desenvolupament i l’aplicació d’aquestes normes.

**Segona. Publicació i entrada en vigor**

Aquestes normes es publicaran en el Diari Oficial de la Comunitat Valenciana i entraran en vigor l’endemà que es publiquen en el Butlletí Oficial de les Corts, excepte el que hi ha disposat en el paràgraf següent.

Les normes contingudes en el capítol III, que regulen la funció interventora, entraran en vigor l’1 de gener de 2015, una vegada culminada la modificació de la relació de llocs de treball de les Corts i els processos de provisió de llocs de treball que són necessaris per a l’existència i el funcionament efectiu de la Intervenció de les Corts.

---

****[1]****L’article 24 es modifica per l’[**Acord número 1060/X, de 10 de novembre de 2020, de la Mesa de les Corts Valencianes**](https://www.dogv.gva.es/va/eli/es-vc/a/2020/11/10/(1)/), pel qual s'aprova la modificació de les Normes sobre règim económic i financer de les Corts Valencianes. (DOGV núm. 8966 de 03.12.2020) Ref. Base de dades 009837/2020.


Còpia Permalink ELI